Author: Mikulas
Company: MDPT

Predkladacia správa

Ministerstvo dopravy,  výstavby a regionálneho rozvoja Slovenskej republiky (MDVRR SR) pripravilo predložený materiál v súlade so zámermi Národnej politiky pre elektronické komunikácie, schválenej uznesením vlády SR č. 196/2003 a predkladá sa vláde Slovenskej republiky na schválenie podľa § 6, ods. 2, písm. b) zákona č. 610/2003 Z. z. o elektronických komunikáciách.
	 
	Vzhľadom na množstvo nových dokumentov, ktoré sú každoročne vydávané v oblasti rádiokomunikácií, najmä na medzinárodnej úrovni, je potrebné pravidelne v jednoročnom cykle aktualizovať a vydávať schválené zmeny. MDVRR SR pripravilo v spolupráci s Ministerstvom obrany SR (MO SR), Ministerstvom vnútra SR (MV SR), Slovenskou informačnou službou (SIS) a Telekomunikačným úradom SR (TÚ SR) Návrh zmien Národnej tabuľky frekvenčného spektra (NTFS) na rok 2011. V predkladanom návrhu sú zachytené všetky zmeny, ktoré nastali od schválenia NTFS v roku 2010, s prihliadnutím na rozhodnutia a odporúčania Výboru pre elektronické komunikácie, smernice EÚ  a príslušné rozhodnutia TÚ SR o využívaní frekvencií. 

Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Telekomunikačného úradu Slovenskej republiky.

Súčasťou návrhu uznesenia je aj návrh na zrušenie doterajšej úlohy B.2  z uznesenia vlády SR č. 360 zo dňa 13. mája 2009 týkajúcej sa každoročnej aktualizácie NTFS. Navrhuje sa jej zrušenie z dôvodu, že nový zákon o elektronických komunikáciách, ktorého účinnosť sa predpokladá od 1. 10. 2011, rieši schvaľovanie NTFS od roku 2012 iným spôsobom. Konkrétne tak, že NTFS bude mať formu nariadenia vlády SR, čím sa odstraňujú akékoľvek pochybnosti o jej záväznosti.

Zmeny v NTFS sú v súlade s Ústavou Slovenskej republiky, so zákonmi, ako aj s medzinárodnými zmluvami a inými dokumentmi, ktorými je Slovenská republika viazaná. 

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.